  Виталий Пронин Ижысь Тодосчиослэн юртазы пӧртмаськон ортчиз.Кузебай Гердлэн верамезъя, удмурт театр - со калык праздник, шулдыръяськон, маскаръяськон. Одӥгез статьяез озьы ик нимаське: «Удмурт театр». Мар со сыӵе?Шуом, удмуртъёс маскаръясько пӧртэм сэбедъёсын: пӧртмаськон, шайтан уллян, нумыр сюан, нымы-кибыез ватон, кышно басьтон сюан, нуны сюан, мыддорин сюан… Трокай Борисов, Санкт-Петербург университетын дышетскыкуз, шайтан уллян сярысь научной статья но гожтэм. Маиз тунсыко та сэбедлэн? Удмуртъёс шайтанъёсыз уг виыло - улляло. Мед, пе, улозы ас дуннеязы, милемлы медаз люкетэ. Таӵе сям возьматэ удмуртъёслэсь лякыт, тэрытӥськись, сабырлы, йӧно луэмзэс.Арлэн кутсконэз азьын гуртоос каньыл улонэ потон понна нимысьтыз сэбед ортчыто - егитъёс шайтанъёсыз, периосыз палэнэ улляло: сигъёсысь, гидъёсысь, кеносъёсысь жобъёсыз курдатыса, бадӟым куараен черекъяло, тачыртонъёсын тачырто, пыӵалъёсын омыре ыбыло, зыръёсын сэрегъёсы йыгало. Юрт кутӥсь шумпотэ лыктэм егитъёслы, соосыз куно каре. Сэбед кема кыстӥське, йылпумъяське гурт сьӧрын. Гурт шайтанъёслэсь «мозмем» бере егитъёс тылско, зыръёссэс, тачыртонъёссэс суто, тыл йылтӥ тэтчаса, чылкытатско, тылскем котырын ӵукнаозь шулдыръясько. Озьы гуртоос выль арзэс шайтанъёстэк кутско. Шайтан уллянлы сӥ-зьыса, Герд кылбур но гожтэм, син азе пуксись суред кылдытэм:Ойдолэ потоме,  мыноме, кошкомеШайтанъёсыз, периосыз, убиръёсыз улляны!Ойдолэ шедьтоме, тупатоме, лэсьтомеТачыртонъёс, бодыос периосыз кышкатыны!Ӟикыр-ӟукыр ӟукырто,Усьтӥсько, ворсаськоӦсъёс, ӟезьыос,Капкаос, ӧсъёс…Шатыр-шатыр  шатырто,Шулало, тачырто, Кесясько, чиргето Периосыз улляныПотэм, вырӟем калыкъёс…Тэчыр-тачыр, шатыр-тач, Лир-люр, чир-бок,Ого-го! Угу-гу!Шалтыр-дыбыр, дыбырак…Кузебай Гердлэн валамезъя, таӵе сэбедъёсыз кылдытэм узыр лулсюлэмо калык. Угось маскаръяськыкуз адямилэн мылкыдыз усьтӥське, куректонэз таралэ. Маскаръяськись мурт ачиз но куанэ, муртъёсыз но шумпоттэ, соин валче пушказ маиз ке но воштӥське, выльме.Кузебай Гердэн соглаш луыса, Тодосчиослэн юртазы арлы быдэ пӧртмаськон радъяське. Отчы, ижкаръёс сяна, ветло гуртоос но. Пӧртэм аръёсы ми доры вуылӥзы ни кузёбайёс, ӧркагуртъёс, мӧньяос, гожняос, дэриос, тыловайёс, яръёс, подшивалъёс, ягулъёс. Соос возьматъяло гуртысьтызы тунаськон, маскаръяськон, шулдыръяськон сямъёссэс.Альберт РАЗИН Туспуктӥз Илья Викторов   